ROZHODNUTIE KOMISIE
zo 4. augusta 2006,
ktorým sa stanovuje predbežné rozdelenie viazaných rozpočtových prostriedkov podľa členských štátov v rámci cieľa európska územná spolupráca na obdobie rokov 2007 až 2013
[oznámené pod číslom K(2006) 3473]
(2006/609/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1083/2006 z 11. júla 2006, ktorým sa stanovujú všeobecné ustanovenia pre Európsky fond pre regionálny rozvoj, Európsky sociálny fond a Kohézny fonde (1), a najmä na jeho článok 18 ods. 2,
keďže:
(1)
Podľa bodu c) článku 3 ods. 2 nariadenia (ES) č. 1083/2006 sa cieľ európska územná spolupráca zameriava na posilnenie cezhraničnej spolupráce prostredníctvom spoločných miestnych a regionálnych iniciatív a nadnárodnej spolupráce prostredníctvom činností prispievajúcich k integrovanému územnému rozvoju prepojenému s prioritami Spoločenstva.
(2)
Podľa bodu c) článku 4 ods. 1 nariadenia (ES) č. 1083/2006 Európsky fond pre regionálny rozvoj prispieva k dosiahnutiu cieľov uvedených v bode c) článku 3 ods. 2 tohto nariadenia.
(3)
Podľa článku 21 ods. 1 nariadenia (ES) č. 1083/2006 2,52 % viazaných rozpočtových prostriedkov dostupných z fondov počas rokov 2007 až 2013 sa pridelí cieľu európska územná spolupráca vrátane 73,86 % na financovanie cezhraničnej spolupráce a 20,95 % na financovanie nadnárodnej spolupráce.
(4)
Je dôležité pristúpiť k predbežnému rozdeleniu zdrojov, ktoré majú byť pridelené cieľu európska územná spolupráca podľa členských štátov. Podľa článku 18 ods. 2 nariadenia (ES) č. 1083/2006 by sa tak malo stať v súlade s kritériami a metodikou uvedenou v prílohe II nariadenia (ES) č. 1083/2006.
(5)
Piaty odsek prílohy II nariadenia (ES) č. 1083/2006 ustanovuje metódu prideľovania dostupných prostriedkov členským štátom a regiónom, ktoré spĺňajú kritériá oprávnenosti k fondom podľa odsekov 1 a 2 článku 7 tohto nariadenia.
(6)
Odsek 7 prílohy II nariadenia (ES) č. 1083/2006 stanovuje maximálnu úroveň prevodov z fondov každému členskému štátu.
(7)
Odseky 12 až 31 prílohy II nariadenia (ES) č. 1083/2006 stanovujú sumy v určitých osobitných prípadoch na roky 2007 až 2013 vrátane mimoriadneho pridelenia prostriedkov programu PEACE, ktorý sa uplatňuje ako cezhraničný program.
(8)
Podľa článku 24 nariadenia (ES) č. 1083/2006 0,25 % viazaných rozpočtových prostriedkov dostupných z fondov na roky 2007 až 2013 sa prideľuje na financovanie technickej podpory na podnet Komisie; predbežné rozdelenie podľa členských štátov by teda nemalo zahŕňať sumu viazanú na technickú podporu,
PRIJALA TOTO ROZHODNUTIE:
Článok 1
Predbežné sumy viazaných rozpočtových prostriedkov podľa členských štátov pre regióny, ktoré spĺňajú kritériá oprávnenosti na financovanie zo štrukturálnych fondov v rámci cieľa európska územná spolupráca, ako je uvedené v odsekoch 1 a 2 článku 7 nariadenia (ES) č. 1083/2006 vrátane dodatočných súm stanovených v prílohe II tohto rozhodnutia, sú tie, ako je uvedené v tabuľke 1 prílohy.
Ročné rozdelenie viazaných rozpočtových prostriedkov podľa členských štátov uvedené v predchádzajúcom odseku je také, ako je uvedené v tabuľke 2 prílohy.
Článok 2
Toto rozhodnutie je určené členským štátom.
V Bruseli 4. augusta 2006